《记梦》
宋代·华岳

夜漏彻三更，梦牛入我屋。
有角断而悬，有足折而缩。
惊觉细思量，谶有何祸福。
兆者事之先，形者心之属。
事既兆于心，梦乃形于腹。
入屋牛有盖，为牢事刑狱。
吾今尚缧囚，其应已桎梏。
体具牢方具，无足牢不足。
不足意无他，示予可脱辐。
去盖只论牛，其义尤可录。
牛足不下垂，得一生可续。
牛角不上横，得某去何速。
一旦忤君心，吾罪当何赎。
生去气横秋，风马不相逐。
下裂舆地图，上应周天宿。
峥嵘挽万钧，其始播百谷。
身虽在笼槛，志不经沟渎。
宁戚不吾歌，丙吉当吾哭。

作者简介：华岳，南宋诗人。生卒年不详，字子西，贵池（今属安徽）人。因读书于贵池齐山翠微亭，自号翠微，武学生。开禧元年（1205）因上书请诛韩侂胄、苏师旦，下建宁（今福建建瓯）狱。韩侂胄诛，放还。嘉定十年(1217)，登武科第一，为殿前司官属。密谋除去丞相史弥远，下临安狱，杖死东市。其诗豪纵，有《翠微北征录》。